Ο **Χρήστος Πάχτας** είναι Έλληνας πολιτικός.

Βιογραφία
---------

Γεννήθηκε στην Αρναία Χαλκιδικής το 1951. Σπούδασε χημεία στο Ελεύθερο Πανεπιστήμιο των Βρυξελλών. Το 1986 τοποθετήθηκε νομάρχης Χίου, ενώ το 1988 νομάρχης Έβρου. Εξελέγη Βουλευτής Χαλκιδικής με το ΠΑΣΟΚ το 1989 και επανεξελέγη το 1990, 1993, 1996 και 2000. Διετέλεσε Υφυπουργός Βιομηχανίας στο διάστημα 1993-1994 και Υφυπουργός Εθνικής Οικονομίας στο διάστημα 1996-2004.

Τον Δεκέμβριο του 2003 ενεπλάκη στο σκάνδαλο αγοράς και μεταπώλησης των Μεταλλείων Κασσάνδρας. Στις 23 Ιανουαρίου 2004 παραιτήθηκε από το αξίωμα του Υφυπουργού Εθνικής Οικονομίας εξαιτίας της εισαγωγής τροπολογίας σε αναπτυξιακό νομοσχέδιο που επέτρεπε στο ξενοδοχειακό συγκρότημα Πόρτο Καρράς να κατασκευάσει τουριστικές εγκαταστάσεις σε παρακείμενη δασική έκταση.

Από τον Ιανουάριο του 2011 έως τον Δεκέμβριο του 2014 εξετέλεσε καθήκοντα Δημάρχου του Δήμου Αριστοτέλη Χαλκιδικής. Από το 2015 συμμετέχει στο Δημοτικό Συμβούλιο ως πρόεδρος της παράταξης Μείζονος Αντιπολίτευσης «Όραμα Πολιτών».

Δικαστικές διαμάχες
-------------------

### ΣΥΡΙΖΑ

Τον Μάιο του 2013 κατέθεσε αγωγή για ηθική βλάβη εναντίον του ΣΥΡΙΖΑ αιτούμενος αποζημίωση 240.000 ευρώ λόγω ανακοίνωσης που τον χαρακτήριζε διαπλεκόμενο, η οποία είχε δημοσιευτεί ως απάντηση σε δηλώσεις του ότι βουλευτές του ΣΥΡΙΖΑ εμπλέκονται σε βίαια επεισόδια στη Χαλκιδική.

### Πάνος Καμμένος

Τον Σεπτέμβριο του 2013, στα πλαίσια της ομιλίας του στην 78η ΔΕΘ, ο πρόεδρος των ΑΝΕΛ Πάνος Καμμένος προέτρεψε τους κατοίκους της Χαλκιδικής να "*λιντσάρουν*" τον τότε δήμαρχο Αριστοτέλη Χρήστο Πάχτα. Ο προϊστάμενος της Εισαγγελίας Πρωτοδικών Θεσσαλονίκης άσκησε αυτεπάγγελτα δίωξη κατά του κ. Καμμένου για "*πρόκληση σε διάπραξη αξιόποινης πράξης*" (άρθρο 184 του Π.Κ.). Άμεσα το ΠΑΣΟΚ και η ΔΗΜΑΡ εξέδωσαν ανακοινώσεις κατά τις οποίες καταδίκαζαν τη δήλωση. Ο κ. Πάχτας προσέφυγε και ο ίδιος στη Δικαιοσύνη, ενώ η Εισαγγελία του Αρείου Πάγου κατέθεσε στη Βουλή αίτημα άρσης της βουλευτικής ασυλίας το οποίο έγινε δεκτό τον Δεκέμβριο του ίδιου έτους.

Εν τω μεταξύ ο Καμμένος κατέθεσε ενώπιον της Εισαγγελίας του Αρείου Πάγου μηνυτήρια αναφορά κατά του κ. Πάχτα, των εκπροσώπων της Ελληνικός Χρυσός και παντός άλλου υπευθύνου για "*εγκλήματα που έχουν τελεστεί εις βάρος των κατοίκων της Χαλκιδικής και γενικότερα των κατοίκων της Βορείου Ελλάδος*" αναφορικά με τη συγκέντρωση αρσενικού στο νερό της περιοχής.

Τον Μάρτιο του 2018, το Μονομελές Πλημμελειοδικείο Θεσσαλονίκης έκρινε αθώο τον Πάνο Καμμένο (πλέον υπουργό Εθνικής Άμυνας επί κυβερνήσεως ΣΥΡΙΖΑ-ΑΝΕΛ). Ως μάρτυρας κατηγορίας κατέθεσε ο κ. Πάχτας.

### Παρατηρητήριο Μεταλλευτικών Δραστηριοτήτων

Τον Μάρτιο του 2018 το Μονομελες Πλημμελειοδικείο Θεσσαλονίκης του επέβαλε ποινή φυλάκισης επτά μηνών με τριετή αναστολή για την κατηγορία της συκοφαντικής δυσφήμισης. Κατά τη διάρκεια συζήτησης στη δημοτικό συμβούλιο Θεσσαλονίκης τον Μάρτιο του 2013, ο κ. Πάχτας είχε δηλώσει πως η ιστοσελίδα "antigold.gr" (Παρατηρητήριο Μεταλλευτικών Δραστηριοτήτων) χρηματοδοτείται από εταιρία λιβεριανών συμφερόντων. Ακολούθως οι διαχειριστές της ιστοσελίδας και μέλη του Παρατηρητηρίου Μαρία Καδόγλου και Τόλης Παπαγεωργίου κατέθεσαν μήνυση εναντίον του, ενώ στη δίκη εμφανίστηκε μόνο ο δικηγόρος του ο οποίος αρνήθηκε την κατηγορία.

Παραπομπές
----------

1. ↑  «PRESS RELEASE: The Greek Mining Case: Skouries-Halkidiki. Did Eldorado tell Greek citizens the whole truth? σελ. 3» (PDF). Αρχειοθετήθηκε από το πρωτότυπο (PDF) στις 20 Ιουνίου 2016. Ανακτήθηκε στις 20 Ιουνίου 2017.
2. ↑  GOLD MINING IN CHALKIDIKI: GREEK GOVERNMENTS IN THE SERVICE OF MINING COMPANIES [*νεκρός σύνδεσμος*]
3. ↑  «Greece is on sale in a scandalous way!». Αρχειοθετήθηκε από το πρωτότυπο στις 11 Δεκεμβρίου 2013. Ανακτήθηκε στις 20 Ιουνίου 2017.
4. ↑  Beyond the scandals ekathimerini[*νεκρός σύνδεσμος*]
5. ↑  «Greece loses court case on Hellas Gold ekathimerini». Αρχειοθετήθηκε από το πρωτότυπο στις 11 Νοεμβρίου 2020. Ανακτήθηκε στις 20 Ιουνίου 2017.
6. ↑  Global Political Marketing σελ. 135
7. ↑  «JUDGMENT OF THE GENERAL COURT (Fourth Chamber) 9 December 2015 (\*)». Αρχειοθετήθηκε από το πρωτότυπο στις 18 Αυγούστου 2017. Ανακτήθηκε στις 20 Ιουνίου 2017.
8. ↑  «JUDGMENT OF THE COURT (Tenth Chamber) 9 March 2017 (\*)». Αρχειοθετήθηκε από το πρωτότυπο στις 16 Ιουλίου 2019. Ανακτήθηκε στις 20 Ιουνίου 2017.
9. ↑  Παραιτήθηκε από τη θέση του υφυπουργού Οικονομίας ο Χρήστος Πάχτας In.gr 23/01/2004
10. ↑  Βιογραφικό σημείωμα Αρχειοθετήθηκε 2017-04-07 στο Wayback Machine. του Χρήστου Πάχτα
11. ↑  Χρ. Πάχτας: «Βουλευτές του ΣΥΡΙΖΑ συμμετείχαν σε μη ειρηνικές πορείες» Το Βήμα 17/09/2013
12. ↑  Εκδικάζεται την Τρίτη η αγωγή Πάχτα κατά ΣΥΡΙΖΑ για τις Σκουριές Το Βήμα 25/02/2014
13. ↑  «Καμμένος: Να λιντσάρετε τον Πάχτα». *News 24/7*. 16 Σεπτεμβρίου 2013. Ανακτήθηκε στις 28 Μαΐου 2020.
14. ↑  Εισαγγελέας για την προτροπή σε «λιντσάρισμα» του Χρ.Πάχτα Το Βήμα 16/09/2013
15. ↑  Προσφυγή Χρήστου Πάχτα κατά Πάνου Καμμένου Το Βήμα 17/09/2013
16. ↑  Ο Αρ. Πάγος ζητεί άρση ασυλίας του κ. Καμμένου Καθημερινή 22/10/2013
17. ↑  Κατατέθηκε στη Βουλή το αίτημα άρσης της ασυλίας του Πάνου Καμμένου Αρχειοθετήθηκε 2019-12-14 στο Wayback Machine. ΑΠΕ-ΜΠΕ 23/10/2013
18. ↑  Άρση ασυλίας Καμμένου, Κακλαμάνη και Ηλιόπουλου αποφάσισε η Βουλή Καθημερινή 11/12/2013
19. ↑  Μήνυση Καμμένου κατά του Χρ.Πάχτα και της «Ελληνικός Χρυσός» In.gr 25/09/2013
20. ↑  Αθώος ο Πάνος Καμμένος για το «Λιντσάρετε τον Πάχτα» Καθημερινή 19/03/2018
21. ↑  Ποινή φυλάκισης στον Χρ.Πάχτα για συκοφαντική δυσφήμιση[*νεκρός σύνδεσμος*] ΑΠΕ-ΜΠΕ 29/03/2018